Foto: Ilya Pitalev / RIA Novosti Milliy xokkey ligasidagi «Vashington Kepitals» klubining rossiyalik hujumchisi Aleksandr Ovechkin Stenli kubogidagi g‘alabaga bag‘ishlab AQSh prezidenti Donald Tramp bilan bo‘lib o‘tadigan uchrashuvda Trampdan nima haqida so‘rashini aytdi. Uning so‘zlarini «Sport-Ekspress» keltirmoqda. Ovechkin Tramp bilan uchrashuvga albatta borishini aytgan. Xokkeychining so‘zlariga ko‘ra, u Trampdan AQSh va Rossiya o‘rtasidagi munosabatlar qachon yaxshilanishini so‘ramoqchi. Ovechkinning qayd etishicha, u siyosatdan uzoqda. «Siyosat bu alohida suhbat. Men uchun eng asosiysi, hamma sog‘-salomat va dunyoda tinchlik bo‘lishidir», — degan hujumchi. Ovechkin 2005 yildan buyon «Vashington» tarkibida o‘ynaydi. O‘tgan mavsumda u faoliyatida ilk bor Stenli kubogini qo‘lga kiritdi.